
Konvencija par jebkādas sieviešu diskriminācijas izskaušanu

Šīs konvencijas dalībvalstis,
ievērojot, ka Apvienoto Nāciju Organizācijas Statūti vēlreiz apliecina ticību cilvēka pamattiesībām, cieņai pret cilvēku un viņa vērtībai un vīriešu un sieviešu līdztiesībai;
ievērojot, ka Vispārējā cilvēktiesību deklarācija apstiprina diskriminācijas aizlieguma principu un pasludina, ka visi cilvēki piedzimst brīvi un vienlīdzīgi attiecībā uz cieņu un tiesībām, kas tiem pienākas, un ka ikvienam jābūt visām tiesībām un visām brīvībām, kas tajā minētas, bez jebkādas atšķirības, tostarp arī neatkarīgi no dzimuma;
ievērojot, ka starptautisko cilvēktiesību paktu dalībvalstīm ir pienākums nodrošināt, lai vīriešiem un sievietēm būtu vienādas tiesības izmantot visas ekonomiskās, sociālās, kultūras, pilsoņu un politiskās tiesības;
ņemot vērā starptautiskās konvencijas, kas Apvienoto Nāciju Organizācijas un specializēto aģentūru vadībā noslēgtas, lai sekmētu vīriešu un sieviešu līdztiesību;
ievērojot arī rezolūcijas, deklarācijas un ieteikumi, ko Apvienoto Nāciju Organizācija un specializētās aģentūras pieņēmušas, lai sekmētu vīriešu un sieviešu līdztiesību;
būdamas tomēr norūpējušās par to, ka, lai gan ir pieņemti visi šie dažādie dokumenti, sieviešu diskriminācija joprojām pastāv;
atgādinot, ka sieviešu diskriminācija ir pretrunā līdztiesības un cilvēka cieņas respektēšanas principam, liedz sievietēm tāpat kā vīriešiem līdzdarboties savas valsts politiskajā, sociālajā, ekonomiskajā un kultūras dzīvē, kavē sabiedrības un ģimenes labklājības vairošanu un apgrūtina sieviešu potenciāla pilnīgu īstenošanu savas valsts un visas cilvēces labā;
norūpējušās par to, ka nabadzības apstākļos tieši sievietēm ir vismazāk pieejama pārtika, veselības aprūpe, izglītība un apmācība, kā arī iespējas strādāt un apmierināt citas vajadzības;

pārliecinātas, ka tādas jaunas starptautiskās ekonomiskās kārtības izveide, kuras pamatā ir vienlīdzība un taisnīgums, sekmēs vīriešu un sieviešu līdztiesību;
uzsverot, ka, lai vīrieši un sievietes varētu pilnībā īstenot savas tiesības, ir svarīgi likvidēt aparteīdu, visus rasisma veidus, rasu diskrimināciju, koloniālismu, neokoloniālismu, agresiju, ārvalstu okupāciju un kundzību un iejaukšanos valstu iekšējās lietās;
apliecinot, ka starptautiskā miera un drošības nostiprināšana, starptautiskā saspīlējuma mazināšana, visu valstu savstarpēja sadarbība neatkarīgi no to sociālajām un ekonomiskajām sistēmām, vispārēja un pilnīga atbruņošanās un jo īpaši kodolatbruņošanās, kas pakļauta stingrai un efektīvai starptautiskajai kontrolei, taisnīguma, vienlīdzības un savstarpēja izdevīguma principa nostiprināšana attiecībās starp valstīm, ārvalstu un koloniālajā kundzībā un ārvalstu okupācijā esošo tautu tiesību uz pašnoteikšanos un neatkarību īstenošana, kā arī nacionālās suverenitātes un teritoriālās integritātes respektēšana veicinās sociālo progresu un attīstību un tādējādi sekmēs vīriešu un sieviešu pilnīgas vienlīdzības panākšanu;
pārliecinātas, ka valsts pilnīgai un vispusīgai attīstībai, visas pasaules labklājībai un miera nodrošināšanai ir nepieciešams, lai sievietes tieši tāpat kā vīrieši maksimāli piedalītos visās jomās;
neaizmirstot par sieviešu lielo ieguldījumu ģimenes labklājībā un sabiedrības attīstībā, kurš līdz šim vēl nav ticis pilnībā atzīts, maternitātes sociālo nozīmi un abu vecāku lomu ģimenē un bērnu audzināšanā un apzinoties, ka sieviešu loma attiecībā uz prokreāciju nedrīkst būt diskriminācijas iemesls, jo bērnu audzināšanā ir nepieciešama vīriešu un sieviešu un visas sabiedrības kopīga atbildība;
apzinoties, ka, lai varētu panākt vīriešu un sieviešu pilnīgu vienlīdzību, ir nepieciešams mainīt gan vīriešu, gan arī sieviešu tradicionālo lomu sabiedrībā un ģimenē;
apņēmušās īstenot principus, kas pasludināti Deklarācijā par sieviešu diskriminācijas izskaušanu, un šajā nolūkā veikt pasākumus, kuri nepieciešami šādas diskriminācijas izskaušanai visos tās veidos un izpausmēs,
ir vienojušās par turpmāko. 

I DAĻA

1. pants
Šajā konvencijā termins “sieviešu diskriminācija” nozīmē jebkādas atšķirības, izņēmumus vai ierobežojumus dzimuma dēļ, kuru sekas vai mērķis ir tāds, ka tiek apgrūtināta vai pilnībā liegta sieviešu cilvēktiesību un pamatbrīvību atzīšana vai sievietēm tiek apgrūtināta vai pilnībā liegta minēto tiesību un brīvību izmantošana vai īstenošana politiskajā, ekonomiskajā, sociālajā, kultūras, pilsonisko tiesību vai jebkurā citā jomā neatkarīgi no viņu ģimenes stāvokļa un pamatojoties uz vīriešu un sieviešu vienlīdzības principu.
2. pants
Dalībvalstis nosoda sieviešu diskrimināciju visos tās veidos, vienojas ar visiem atbilstošajiem līdzekļiem un nekavējoties īstenot sieviešu diskriminācijas izskaušanas politiku un šajā nolūkā apņemas: 

a) iekļaut vīriešu un sieviešu vienlīdzības principu savā valsts konstitūcijā vai citos atbilstošajos tiesību aktos, ja tas vēl nav izdarīts, un nodrošināt ar tiesību aktiem un citiem atbilstošiem līdzekļiem šī principa praktisku īstenošanu; 

b) pieņemt atbilstošus tiesību aktus un citus aktus, kuri aizliedz jebkādu sieviešu diskrimināciju, tostarp vajadzības gadījumā nosakot sankcijas; 

c) noteikt sieviešu tiesībām tādu pašu juridisko aizsardzību kā vīriešu tiesībām un ar valsts kompetento tiesu un citu valsts iestāžu palīdzību nodrošināt sieviešu efektīvu aizsardzību pret jebkādām diskriminācijas izpausmēm; 

d) atturēties no jebkādām sieviešu diskriminācijas darbībām vai prakses un nodrošināt, lai valsts iestādes un institūcijas rīkotos saskaņā ar šo pienākumu; 

e) veikt visus atbilstošos pasākumus, lai izskaustu sieviešu diskrimināciju, ko pieļauj jebkāda persona, organizācija vai uzņēmums; 

f) veikt visus atbilstošos pasākumus, tostarp pieņemt tiesību aktus, lai grozītu vai atceltu spēkā esošus likumus, noteikumus, paražas un praksi, kas rada sieviešu diskrimināciju; 

g) atcelt visus krimināltiesību aktu noteikumus, kas rada sieviešu diskrimināciju. 

3. pants
Dalībvalstis visās jomās, jo īpaši politiskajā, sociālajā, ekonomiskajā un kultūras jomā, veic visus atbilstošos pasākumus, tostarp pieņem tiesību aktus, kas nepieciešami sieviešu vispusīgas attīstības un progresa nodrošināšanai, lai garantētu, ka viņas varētu tāpat kā vīrieši izmantot un īstenot cilvēktiesības un pamatbrīvības.
4. pants
1. Dalībvalstu veiktus īpašus pagaidu pasākumus, kuru mērķis ir paātrināt vīriešu un sieviešu faktiskas vienlīdzības panākšanu, neuzskata par diskrimināciju, kā tā definēta šajā konvencija, taču tie nekādā ziņā nedrīkst izraisīt to, ka tiek saglabāti nevienlīdzīgi vai diferencēti standarti; kad vienādu iespēju un vienādas attieksmes mērķi ir sasniegti, šie pasākumi ir jāatceļ. 

2. Dalībvalstu veiktus īpašus pasākumus, tostarp šajā konvencijā paredzētos pasākumus, ar mērķi nodrošināt maternitātes aizsardzību, neuzskata par diskriminējošiem. 

5. pants
Dalībvalstis veic visus atbilstošos pasākumus: 

a) lai mainītu vīriešu un sieviešu uzvedības sociokulturālos modeļus un panāktu aizspriedumu un tādu paražu un cita veida prakses izskaušanu, kuru pamatā ir doma par viena vai otra dzimuma nepilnvērtību vai pārākumu vai stereotipi par vīriešu un sieviešu lomu; 

b) lai panāktu, ka audzināšana ģimenē veicina pareizu izpratni par to, ka maternitāte ir sociāla funkcija, un nodrošina to, ka tiek atzīta vīriešu un sieviešu kopīgā atbildība par savu bērnu audzināšanu un attīstību, neaizmirstot, ka visos gadījumos vissvarīgākās ir bērnu intereses. 

6. pants
Dalībvalstis veic visus atbilstošos pasākumus, tostarp pieņem tiesību aktus, lai izskaustu visu veidu tirdzniecību ar sievietēm un sieviešu prostitūcijas ekspluatāciju.
II DAĻA
7. pants
Dalībvalstis veic visus atbilstošos pasākumus, lai izskaustu sieviešu diskrimināciju valsts politiskajā un sabiedriskajā dzīvē, un cita starpā nodrošina sievietēm tādas pašas tiesības kā vīriešiem: 

a) balsot visās vēlēšanās un tautas nobalsošanās un tikt ievēlētām visās publiski ievēlētajās struktūrās; 

b) piedalīties valdības politikas izstrādē un tās īstenošanā, ieņemt valsts amatus un pildīt visas ar valsts pārvaldi saistītās funkcijas visos valsts pārvaldes līmeņos; 

c) piedalīties nevalstisku organizāciju un apvienību darbībā, kas nodarbojas ar valsts sabiedriskās un politiskās dzīves jautājumiem. 

8. pants
Dalībvalstis veic visus atbilstošos pasākumus, lai nodrošinātu sievietēm tādu pašu iespēju kā vīriešiem un bez jebkādas diskriminācijas pārstāvēt savu valdību starptautiskā līmenī un piedalīties starptautisko organizāciju darbā.
9. pants
1. Dalībvalstis piešķir sievietēm tādas pašas tiesības kā vīriešiem attiecībā uz pilsonības iegūšanu, maiņu vai saglabāšanu. Tās arī nodrošina, lai ne stāšanās laulībā ar ārvalstnieku, ne vīra pilsonības maiņa laulības laikā automātiski neizraisītu sievas pilsonības maiņu, nepadarītu viņu par bezvalstnieci vai viņai tādēļ nebūtu jāpieņem vīra pilsonība. 

2. Dalībvalstis piešķir sievietēm tādas pašas tiesības kā vīriešiem attiecībā uz viņu bērnu pilsonību. 

III DAĻA
10. pants
Dalībvalstis veic visus atbilstošos pasākumus sieviešu diskriminācijas izskaušanai, lai viņām nodrošinātu vienādas tiesības ar vīriešiem izglītības jomā un jo īpaši lai, pamatojoties uz vīriešu un sieviešu vienlīdzības principu, nodrošinātu: 

a) tādus pašus profesionālās orientācijas, izglītības pieejamības un diploma iegūšanas apstākļus visu kategoriju izglītības iestādēs gan lauku, gan arī pilsētu apvidos; šī vienlīdzība ir jānodrošina pirmskolas, vispārējā, tehniskajā, profesionālajā un augstākajā tehniskajā izglītībā, kā arī visu veidu arodizglītībā; 

b) tādu pašu mācību programmu, tādu pašu eksāmenu, tādas pašas kvalifikācijas pasniedzēju, tādu pašu skolas telpu un tādas pašas kvalitātes inventāra pieejamību; 

c) jebkādu stereotipu izskaušanu par vīriešu un sieviešu lomu visos izglītošanas līmeņos un veidos, veicinot jaukta tipa izglītošanu un citus izglītošanas veidus, kas sekmēs šī mērķa sasniegšanu, piemēram, pārskatot mācību grāmatas un skolu programmas un pielāgojot mācīšanas metodes; 

d) tādas pašas iespējas saņemt stipendijas un citus mācību pabalstus; 

e) tādas pašas turpināmizglītības programmu pieejamības iespējas, tostarp arī pieaugušo rakstpratības un praktiskās rakstpratības programmu pieejamību, lai cita starpā pēc iespējas agrāk novērstu jebkādas plaisas vīriešu un sieviešu izglītībā; 

f) skolu priekšlaicīgi pametušo meiteņu un sieviešu skaita samazināšanu un programmu izstrādāšanu šādām meitenēm un sievietēm; 

g) tādas pašas iespējas aktīvi iesaistīties sportā un piedalīties fiziskajā sagatavošanā; 

h) tādas specifiskas izglītojošas informācijas pieejamību, kas veicina ģimenes veselību un labklājību, tostarp tādas informācijas un konsultāciju pieejamību, kas attiecas uz ģimenes plānošanu. 

11. pants
1. Dalībvalstis veic visus atbilstošos pasākumus, lai izskaustu sieviešu diskrimināciju nodarbinātības jomā un, pamatojoties uz vīriešu un sieviešu vienlīdzības principu, nodrošinātu tādas pašas tiesības, piemēram: 

a) tiesības uz darbu kā visu cilvēku neatņemamas tiesības; 

b) tiesības uz tādām pašām nodarbinātības iespējām, tostarp uz tādu pašu atlases kritēriju piemērošanu nodarbinātības jomā; 

c) tiesības brīvi izvēlēties profesiju vai nodarbinātības veidu, tiesības uz paaugstināšanu, uz nodarbinātības garantijām un uz visu ar nodarbinātību saistīto priekšrocību un nosacījumu izmantošanu, tiesības iegūt arodizglītību un pārkvalificēties, tostarp attiecībā uz māceklību, kvalifikācijas celšanu un regulāru apmācību; 

d) tiesības uz tādu pašu atalgojumu, tostarp uz tādām pašām priekšrocībām, un uz tādu pašu attieksmi līdzvērtīga darba gadījumā, kā arī uz tādu pašu attieksmi saistībā ar darba kvalitātes novērtēšanu; 

e) tiesības uz sociālo drošību, jo īpaši aizejot pensijā un bezdarba, slimības, invaliditātes, vecuma un citu darbnespējas veidu gadījumā, kā arī tiesības uz apmaksātu atvaļinājumu; 

f) tiesības uz veselības aizsardzību un uz drošiem darba apstākļiem, tostarp uz reproduktīvās funkcijas saglabāšanu. 

2. Ar mērķi novērst sieviešu diskrimināciju laulības vai maternitātes dēļ un garantēt sievietēm reālas tiesības uz darbu dalībvalstis apņemas veikt atbilstošus pasākumus: 

a) lai, nosakot attiecīgas sankcijas, aizliegtu atlaišanu no darba grūtniecības vai maternitātes atvaļinājuma dēļ un aizliegtu diskrimināciju, kas saistīta ar atlaišanu no darba ģimenes stāvokļa dēļ; 

b) lai ieviestu apmaksātus maternitātes atvaļinājumus vai tādus maternitātes atvaļinājumus, kas dod tiesības saņemt līdzīgus sociālos pabalstus, nezaudējot iepriekšējo darba vietu, ar darba stāžu saistītās tiesības vai sociālos pabalstus; 

c) lai veicinātu tādu sociālā atbalsta pakalpojumu sniegšanu, kas vajadzīgi, lai vecāki varētu ģimenes pienākumus savienot ar darba pienākumiem un līdzdalību sabiedriskajā dzīvē, piemēram, izveidojot un attīstot bērnu aprūpes iestāžu tīklu; 

d) lai sievietēm grūtniecības laikā nodrošinātu īpašu aizsardzību tādos darba veidos, par kuriem ir pierādīts, ka tie viņām ir kaitīgi. 

3. Tiesību akti, ka paredz aizsardzību šajā pantā minētajās jomās, ir periodiski jāpārbauda, ņemot vērā zinātniskās un tehniskās zināšanas, un, ja vajadzīgs, jāpārskata, jāatceļ vai jāpaplašina.
12. pants
1. Dalībvalstis veic visus atbilstošos pasākumus sieviešu diskriminācijas izskaušanai veselības aprūpes jomā, lai, pamatojoties uz vīriešu un sieviešu vienlīdzības principu, nodrošinātu veselības aprūpes pakalpojumu pieejamību, tostarp ar ģimenes plānošanu saistīto pakalpojumu pieejamību. 

2. Neskarot šī panta 1. punkta noteikumus, dalībvalstis nodrošina sievietēm atbilstošus pakalpojumus grūtniecības, dzemdību un pēcdzemdību laikā, vajadzības gadījumā sniedzot bezmaksas pakalpojumus, kā arī atbilstošu uzturu grūtniecības un bērna barošanas laikposmā. 

13. pants
Dalībvalstis veic visus atbilstošos pasākumus sieviešu diskriminācijas izskaušanai citās ekonomiskās un sociālās dzīves jomās, lai, pamatojoties uz vīriešu un sieviešu vienlīdzības principu, nodrošinātu tādas pašas tiesības, piemēram: 

a) tiesības uz ģimenes pabalstiem; 

b) tiesības saņemt bankas aizdevumus, hipotekāros aizdevumus un citus finanšu kredīta veidus; 

c) tiesības piedalīties pasākumos, kas saistīti ar atpūtu, iesaistīties sportā un visos kultūras dzīves aspektos. 

14. pants
1. Dalībvalstis ņem vērā īpašās problēmas, kas rodas sievietēm, kuras dzīvo lauku apvidos, un svarīgo lomu, kāda viņām ir savu ģimeņu ekonomiskās izdzīvošanas nodrošināšanā, tostarp viņu darbu ekonomikas nemonetārajās nozarēs, un veic visus atbilstošos pasākumus, lai nodrošinātu, ka šīs konvencijas noteikumus piemēro sievietēm, kas dzīvo lauku apvidos. 

2. Dalībvalstis veic visus atbilstošos pasākumus sieviešu diskriminācijas izskaušanai lauku apvidos, lai nodrošinātu, ka viņas, pamatojoties uz vīriešu un sieviešu vienlīdzības principu, piedalās lauku apvidu attīstībā un šīs attīstības sniegto priekšrocību izmantošanā, un jo īpaši nodrošina šādām sievietēm tiesības: 

a) piedalīties attīstības plānu izstrādāšanā un īstenošanā visos līmeņos; 

b) saņemt atbilstošu medicīnisko aprūpi, tostarp informāciju, konsultācijas un pakalpojumus ģimenes plānošanas jomā; 

c) tiešā veidā izmantot sociālās drošības programmas; 

d) iegūt visu veidu apmācību un izglītību, gan oficiālo, gan neoficiālo, tostarp saistībā ar praktisko rakstpratību, kā arī izmantot visus kopienas un zinātniskā atbalsta pakalpojumus, lai paaugstinātu viņu tehnisko lietpratību; 

e) organizēt pašpalīdzības grupas un kooperatīvus, lai ekonomikas jomā nodrošinātu vienādas iespējas gan attiecībā uz algotu darbu, gan neatkarīgu darbu; 

f) piedalīties visās kopienas darbībās; 

g) izmantot lauksaimniecības kredītus un aizdevumus, tirgzinības pakalpojumus, atbilstošu tehnoloģiju un tiesības uz vienādu attieksmi saistībā ar zemes un agrārajām reformām, kā arī saistībā ar apdzīvotības regulēšanas projektiem; 

h) dzīvot pienācīgos sadzīves apstākļos, jo īpaši attiecībā uz mājokli, sanitārajiem pakalpojumiem, elektroapgādi un ūdensapgādi, kā arī transportu un komunikācijām. 

IV DAĻA
15. pants
1. Dalībvalstis atzīst, ka sievietes un vīrieši ir vienlīdzīgi likuma priekšā. 

2. Dalībvalstis sievietēm atzīst tādu pašu civilo tiesībspēju kā vīriešiem un tādas pašas iespējas šīs tiesībspējas īstenošanai. Tās, piemēram, atzīst sievietēm tādas pašas tiesības slēgt līgumus un pārvaldīt mantu un nodrošina pret sievietēm vienādu attieksmi visās tiesvedības stadijās. 

3. Dalībvalstis vienojas, ka visi līgumi un visi citi jebkāda veida privāti instrumenti, kuru juridiskās sekas ir sieviešu tiesībspējas ierobežošana, ir atzīstami par spēkā neesošiem. 

4. Dalībvalstis atzīst vīriešiem un sievietēm tādas pašas tiesības attiecībā uz tiesību aktiem par personu pārvietošanos un dzīvesvietas vai pastāvīgās dzīvesvietas izvēles brīvību. 

16. pants
1. Dalībvalstis veic visus atbilstošos pasākumus sieviešu diskriminācijas izskaušanai visos jautājumos, kas saistīti ar laulībām un ģimenes attiecībām, un, pamatojoties uz vīriešu un sieviešu vienlīdzības principu, jo īpaši nodrošina: 

a) tādas pašas tiesības stāties laulībā; 

b) tādas pašas tiesības brīvi izraudzīties laulāto un stāties laulībā tikai ar savu brīvu un pilnīgu piekrišanu; 

c) tādas pašas tiesības un pienākumus laulības laikā un tās šķiršanas laikā; 

d) tādas pašas tiesības un pienākumus, pildot vecāku funkcijas – neatkarīgi no viņu civilstāvokļa – jautājumos, kas attiecas uz viņu bērniem; visos gadījumos vissvarīgākās ir bērnu intereses; 

e) tādas pašas tiesības brīvi un atbildīgi lemt par savu bērnu skaitu un viņu dzimšanas starplaikiem un piekļūt informācijai, izglītošanai un līdzekļiem, kas viņām ļauj šīs tiesības īstenot; 

f) tādas pašas tiesības un pienākumus attiecībā uz aizbildnību, aizgādnību un aizgādību par bērniem un bērnu adopciju vai attiecībā uz līdzīgiem tiesību institūtiem gadījumos, kad šādi jēdzieni pastāv valsts tiesību aktos; visos gadījumos vissvarīgākās ir bērnu intereses; 

g) vienādas personas tiesības vīram un sievai, tostarp tiesības izvēlēties uzvārdu, profesiju un nodarbošanos; 

h) vienādas tiesības abiem laulātajiem attiecībā uz īpašumtiesībām, mantas iegūšanu, pārvaldīšanu, apsaimniekošanu, izmantošanu un atsavināšanu gan par brīvu, gan pret atlīdzību. 

2. Bērnu saderināšanai un laulībām nedrīkst būt juridiska spēka, un ir jāveic visi nepieciešamie pasākumi, tostarp jāpieņem tiesību akti, lai noteiktu minimālo laulības vecumu un laulību obligātu reģistrāciju oficiālā reģistrā.
V DAĻA
17. pants
1. Lai sekotu progresam, kas panākts šīs konvencijas īstenošanā, tiek nodibināta Sieviešu diskriminācijas izskaušanas komiteja (turpmāk tekstā – Komiteja), kurā šīs konvencijas spēkā stāšanās brīdī būs astoņpadsmit, bet pēc tās ratifikācijas vai pēc trīsdesmit piektās dalībvalsts pievienošanās konvencijai – divdesmit trīs eksperti, kam ir izcilas morālās īpašības un kas ir ļoti kompetenti šīs konvencijas piemērošanas jomā. Šos ekspertus izraugās dalībvalstis no savu valstspiederīgo vidus, un viņi savus pienākumus veic neatkarīgi, turklāt jāievēro taisnīgs ģeogrāfiskais sadalījums un tas, lai būtu pārstāvēti dažādu kultūru veidi, kā arī galvenās tiesību sistēmas. 

2. Komitejas locekļus ar aizklātu balsošanu ievēlē no dalībvalstu izvirzīto kandidātu saraksta. Katra dalībvalsts var izvirzīt vienu kandidātu no savu valstspiederīgo vidus. 

3. Pirmās vēlēšanas notiek sešus mēnešus pēc dienas, kurā šī konvencija stājusies spēkā. Vismaz trīs mēnešus pirms katru vēlēšanu dienas Apvienoto Nāciju Organizācijas ģenerālsekretārs nosūta dalībvalstīm vēstuli, aicinot tās divu mēnešu laikā iesniegt savu kandidātu vārdus. Ģenerālsekretārs sagatavo šādā veidā izvirzīto personu sarakstu alfabēta secībā, norādot dalībvalstis, kas šīs personas izvirzījušas, un minēto sarakstu iesniedz dalībvalstīm. 

4. Komitejas locekļu vēlēšanas notiek dalībvalstu sanāksmē, kuru ģenerālsekretārs sasauc Apvienoto Nāciju Organizācijas Galvenajā mītnē. Šajā sanāksmē, kuras kvorums būs nodrošināts tad, ja tajā piedalīsies divas trešdaļas dalībvalstu, par Komitejā ievēlētiem uzskatāmi tie kandidāti, kas saņem visvairāk balsu un absolūtu vairākumu to dalībvalstu pārstāvju balsu, kuri piedalās sanāksmē un balso. 

5. Komitejas locekļus ievēlē uz četriem gadiem. Tomēr no pirmajās vēlēšanās ievēlētajiem locekļiem deviņiem pilnvaru termiņš beidzas pēc diviem gadiem; šos deviņus locekļus nosaka ar izlozi, ko Komitejas priekšsēdētājs veic tūlīt pēc pirmajām vēlēšanām. 

6. Vēl piecus Komitejas locekļus ievēlē saskaņā ar šī panta 2., 3. un 4. punkta noteikumiem pēc konvencijas ratifikācijas vai pēc trīsdesmit piektās valsts pievienošanās konvencijai. Divu šādā veidā ievēlēto locekļu pilnvaru termiņš beidzas pēc diviem gadiem; šos divus locekļus ar izlozi nosaka Komitejas priekšsēdētājs. 

7. Lai aizpildītu neparedzētas vakances, dalībvalsts, kuras eksperts ir beidzis veikt Komitejas locekļa funkcijas, no savu valstspiederīgo vidus ieceļ citu ekspertu, kuru apstiprina Komiteja. 

8. Komitejas locekļi ar Ģenerālās asamblejas piekrišanu saņem atlīdzību no Apvienoto Nāciju Organizācijas līdzekļiem ar tādiem nosacījumiem, kādus paredzējusi Ģenerālā asambleja, ievērojot Komitejas pienākumu svarīgumu. 

9. Apvienoto Nāciju Organizācijas ģenerālsekretārs nodrošina personālu un materiālos līdzekļus, kas nepieciešami, lai Komiteja varētu efektīvi veikt funkcijas, kas tai uzticētas saskaņā ar šo konvenciju. 

18. pants

1. Dalībvalstis apņemas iesniegt Apvienoto Nāciju Organizācijas ģenerālsekretāram izskatīšanai Komitejā ziņojumu par normatīvo, tiesu iestāžu, administratīvajiem vai citiem pasākumiem, ko tās veikušas, lai īstenotu šīs konvencijas noteikumus, un par šajā sakarībā sasniegto progresu: 

a) viena gada laikā no dienas, kad attiecīgajai valstis stājusies spēkā šī konvencija, un 

b) pēc tam vismaz ik pēc četriem gadiem, kā arī pēc Komitejas pieprasījuma. 

2. Ziņojumos var norādīt apstākļus un grūtības, kas ietekmē šajā konvencijā paredzēto pienākumu izpildi.
19. pants
1. Komiteja pieņem savu reglamentu. 

2. Komiteja ievēlē savu Prezidiju uz diviem gadiem. 

20. pants
1. Komiteja parasti reizi gadā sanāk kopā uz divām nedēļām vai uz ilgāku laikposmu, lai izskatītu ziņojumus, kas iesniegti saskaņā ar šīs konvencijas 18. pantu. 

2. Komitejas sanāksmes parasti notiek Apvienoto Nāciju Organizācijas Galvenajā mītnē vai jebkurā citā piemērotā vietā, ko noteikusi Komiteja. 

21. pants
1. Komiteja ik gadus ar Ekonomikas un sociālās lietu padomes starpniecību sniedz Apvienoto Nāciju Organizācijas Ģenerālajai asamblejai ziņojumu par savu darbību un var iesniegt ierosinājumus un vispārīgus ieteikumus, kuri sagatavoti, izskatot no dalībvalstīm saņemtos ziņojumus un informāciju. Šādus ierosinājumi un vispārīgus ieteikumus ietver Komitejas ziņojumā, pievienojot dalībvalstu piezīmes, ja tādas ir. 

2. Apvienoto Nāciju Organizācijas ģenerālsekretārs Komitejas ziņojumus informatīvā nolūkā pārsūta Sieviešu statusa komisijai. 

22. pants
Specializētajām aģentūrām ir tiesības būt pārstāvētām gadījumos, kad izskata to šīs konvencijas noteikumu īstenošanu, kuri ietilpst minēto aģentūru darbības jomā. Komiteja var aicināt specializētās aģentūras iesniegt ziņojumus par konvencijas īstenošanu jomās, ar kurām tās nodarbojas.
VI DAĻA
23. pants
Neviens šīs konvencijas noteikums neskar noteikumus, kas lielākā mērā veicina vīriešu un sieviešu vienlīdzības sasniegšanu un kas var būt iekļauti: 

a) kādas dalībvalsts tiesību aktos vai
b) jebkādā citā starptautiskā konvencijā, līgumā vai nolīgumā, kas ir spēkā šādā valstī. 

24. pants
Dalībvalstis apņemas veikt visus nepieciešamos pasākumus valsts līmenī, lai varētu panākt šajā konvencijā atzīto tiesību pilnīgu īstenošanu.
25. pants
1. Šo konvenciju var parakstīt visas valstis. 

2. Apvienoto Nāciju Organizācijas ģenerālsekretārs tiek iecelts par šīs konvencijas depozitāru. 

3. Šī konvencija ir jāratificē. Ratifikācijas instrumentus deponē Apvienoto Nāciju Organizācijas ģenerālsekretāram. 

4. Šai konvencijai var pievienoties visas valstis. Pievienošanās notiek, Apvienoto Nāciju Organizācijas ģenerālsekretāram deponējot pievienošanās instrumentu. 

26. pants
1. Ikviena dalībvalsts var jebkurā laikā lūgt šo konvenciju pārskatīt, Apvienoto Nāciju Organizācijas ģenerālsekretāram iesniedzot attiecīgu rakstisku paziņojumu. 

2. Apvienoto Nāciju Organizācijas Ģenerālā asambleja pieņem lēmumu par pasākumiem, kas, ja vajadzīgs, jāveic saistībā ar šādu lūgumu. 

27. pants
1. Šī konvencija stājas spēkā trīsdesmitajā dienā pēc divdesmitā ratifikācijas vai pievienošanās instrumenta deponēšanas Apvienoto Nāciju Organizācijas ģenerālsekretāram. 

2. Katrai valstij, kas šo konvenciju ratificē vai tai pievienojas pēc divdesmitā ratifikācijas vai pievienošanās instrumenta deponēšanas, šī konvencija stājas spēkā trīsdesmitajā dienā pēc šīs valsts ratifikācijas vai pievienošanās instrumenta deponēšanas. 

28. pants
1. Apvienoto Nāciju Organizācijas ģenerālsekretārs saņem un nosūta visām valstīm to atrunu tekstu, kuras valstis izdarījušas ratifikācijas vai pievienošanās brīdī. 

2. Atrunas, kas nav savienojamas ar šīs konvencijas mērķiem un uzdevumiem, nav atļautas. 

3. Atrunas var atsaukt jebkurā laikā, iesniedzot attiecīgu paziņojumu Apvienoto Nāciju Organizācijas ģenerālsekretāram, kurš pēc tam informē visas konvencijas dalībvalstis. Šāds paziņojums stājas spēkā tā saņemšanas dienā. 

29. pants
1. Visas domstarpības, kuras starp divām vai vairāk dalībvalstīm rodas par šīs konvencijas interpretāciju vai piemērošanu un kuras nevar atrisināt ar sarunām, pēc vienas no šo dalībvalstu pieprasījuma izskata šķīrējtiesā. Ja sešu mēnešu laikā no dienas, kurā pieprasīta izskatīšana šķīrējtiesā, attiecīgajām pusēm nav izdevies vienoties par šķīrējtiesas izveides kārtību, jebkura no šīm pusēm attiecīgās domstarpības var iesniegt izskatīšanai Starptautiskajā tiesā, iesniedzot pieteikumu saskaņā ar Starptautiskās tiesas Statūtiem. 

2. Katra dalībvalsts, parakstot vai ratificējot šo konvenciju vai tai pievienojoties, var deklarēt, ka šī panta 1. punkts tai nav saistošs. Pārējām dalībvalstīm šis pants nav saistošs attiecībā uz jebkuru dalībvalsti, kas izdarījusi šādu atrunu. 

3. Ikviena dalībvalsts, kas izdarījusi atrunu saskaņā ar šī panta 2. punktu, var jebkurā laikā savu atrunu atsaukt, par to paziņojot Apvienoto Nāciju Organizācijas ģenerālsekretāram. 

30. pants
Šo konvenciju, kuras teksti angļu, arābu, franču, krievu, ķīniešu un spāņu valodā ir vienlīdz autentiski, deponē Apvienoto Nāciju Organizācijas ģenerālsekretāram. 

To apliecinot, apakšā parakstījušies, šim nolūkam pienācīgi pilnvaroti, parakstīja šo konvenciju. 

